Document ID: /roh_data/filtered/Bilingualer_Corpus4.jsonl.gz/210

Ils mirs da fermada dal Lago Bianco sin il pass dal Bernina vegnan sanads

Oriundamain sa cumponeva la cuntrada dal pass dal Bernina da plirs pitschens lais. L'onn 1912 han las Ovras electricas Brusio SA (OEB) creà il Lago Bianco, cun construir dus mirs da fermada. Il lai da fermada serva dapi alur a las OEB sco batschigl d'accumulaziun per las stagiuns. Domadus mirs èn vegnids auzads l'onn 1942. Il lai da fermada che sa chatta sin in'autezza da 2'234 m.s.m. cumpiglia 18.6 milliuns meters cubics aua. Uss han domadus mirs da fermada mancanzas da construcziun e ston vegnir sanads. La regenza approva cun differentas cundiziuns e pretaisas ils projects correspundents da las OEB. Igl è da quintar cun in temp da construziun da var otg onns.

La legislaziun grischuna d'energia duai vegnir revedida

La regenza avra la consultaziun pertutgant la revisiun da la lescha d'energia e da l'ordinaziun executiva latiers. Il termin dura fin la fin da fanadur 1999. Dapi che la lescha federala d'energia è ida en vigur a l'entschatta da l'onn 1999, s'imponan stringentamain adattaziuns correspundentas dal dretg chantunal. Da nov vul ins laschar crudar tranter auter il quint dal stgaudament dependent dal consum en chasas veglias, sco er l'obligaziun da dumandar in permiss per uschenumnads stgaudaments electrics da resistenza liads al lieu, stgaudaments exteriurs ed ulteriurs indrizs sco p.ex. stgaudaments d'aria chauda.

Tgi survegn quest onn la collecta dal di da rogaziun?

La collecta dal di da rogaziun 1999 va mintgamai per in terz a l'uniun "Il maun offert/pastoraziun al telefon da la Svizra orientala", a la Pro Senectute dal Grischun ed a la federaziun grischuna d'impedids. Il di da Rogaziun federala vegni fatg en tut las baselgias dal chantun ina collecta per intents d'util public.

La pastoraziun al telefon, identica cun "Il maun offert", vul dar la pussaivladad ad umans en basegn e disperaziun da's confidar cun in auter conuman. La pastoraziun al telefon è in'instituziun autonoma e confessiunalmain neutrala ch'è s'unida cun auters posts a l'associaziun svizra da tetg "Il maun offert".

La Pro Senectute dal Grischun lavura dapi onns en favur dals umans attempads. Sias prestaziuns da servetsch cumpiglian purschidas d'agid e d'intermediaziun specificas per ils vegls. La Pro Senectute dispona da tschintg posts da cussegliaziun en il chantun e porscha ina cussegliaziun sociala individuala e sch'il è necessari in sustegn finanzial.

La federaziun grischuna d'impedids e in'organisaziun d'autoagid ed observa ils interess da las persunas cun impediments. Ella promova las relaziuns interumanas sco er l'agid per l'autoagid. Ultra da quai vul la federaziun svegliar la chapientscha da la populaziun per ils giavischs da las persunas cun impediments e reducir pregiudizis.

Da las regiuns e vischnancas

La corporaziun da vischnancas Surselva construescha sin la deponia Prau Grond ina staziun da transtgargiada cun in indriz da sortir. Als custs d'investiziun imputabels da 2.8 milliuns francs presta il chantun ina contribuziun da 14.1 pertschient. Il transport dal rument sco er la retratga da las vigliaunas ha da succeder da princip sin ils binaris.

La revisiun parziala da la planisaziun locala da Val S. Pieder vegn approvada.

Per ils suandants projects da construcziun da vias en il chantun vegnan dads libers credits d'in import total da 4.65 milliuns francs: Lavurs da cuvrida sin la via taliana, traject Pian San Giacomo-Malabarba, lavurs da cuvrida per l'access cumplain Mesauc, amplificaziun e sanaziun da la via veglia d'Engiadina aifer il vitg da San Murezzan, lavurs da cuvrida per la guntgida da Castasegna, lavurs da cuvrida per l'access da Vuorz a la via d'Alpsu e correcziun da la via tranter Rueras e Dieni, traject parzial parcadi da las pendicularas Soldanella.

Fatgs dal persunal

- Peter Guidali, naschì 1952, da Vuorz, domicilià a Cuira, daventa controllader da finanzas tar il secretariat dal departament da sanitad, partiziun finanzas e controlling. El entschaiva sia plazza l'entschatta da settember 1999.

- Marco Weisshaupt, naschì 1951, da Neunkirch SH, domicilià a San Vittore, daventa cun effect a partir da l'entschatta d'avust 1999 schef da l'uffizi districtual da construcziun bassa 2, Mesauc.

Chanzlia chantunala dal Grischun

Gremi: regenza

Funtauna: rg chanzlia chantunala dal Grischun

Data: 20.05.1999